[הִתְיַצְּבוּ נֶגְדִּי מַזָּרוֹת הַזְּבוּל]



	
	[הִתְיַצְּבוּ נֶגְדִּי מַזָּרוֹת הַזְּבוּל]
	




– – ͝ – – – – – – – ͝ – / – – ͝ – – – – – – – – –



הִתְיַצְּבוּ נֶגְדִּי מַזָּרוֹת הַזְּבוּל / הִתְמוֹטֲטָה מֶנִּי אֶרֶץ מִתָּחַת

אִם אֹֽמְרָה אָקוּם יַדִּיחוּנִי כְמֹץ / יִזְרוּ אֲנָשִׁים אֶל־רוּחַ בָּרָחַת

אֵשֵׁב וְכִהְיוֹתִי קֹרַח תַּחְתַּי הֲלֹא / פִיהָ אֲדָמָה אָז תִּהְיֶה פוֹתָחַת

אֶשְׁכַּב בְּחֶזְיוֹנוֹת אֶתְבָּהֵל בַּחֲלוֹם / אֶהְיֶה כְּנָס מִפַּח אֶל־תּוֹךְ הַפָּחַת

אֶתְנוֹדֲדָה תָמִיד בִּתְנוּעוֹת הַזְּמָן / תִּדְמֶה יְחִידָתִי עִיר הַנִדָּחַת

אִיגַע וְהַצְלָחָה מִמֶּנִּי רָחֲקָה / אֶחְשֹׁב וְלֹא אֵדַע עֵצָה לָקָחַת

לוּ אֶמְכְּרָה קֶמַח יָצוּמוּ יִשְׁאֲפוּ / רוּחַ וְהַחִטָּה תִּהְיֶה מוּנָחַת

מַיִם הֲאִם אַשְׁבִּיר מִמָּרָה יַחְשְׁבוּם / בִּינוּ הֲיֵשׁ כָּזֹאת רָעָה נִצָּחַת

אֶסְחַר בְּבִגְדֵי אִישׁ בִּימֵי הַקֹּר אֲזַי / יֵלְכוּ כְּכוּשִׁיִּים בִּלְתִּי מִטְפָּחַת

לוּ אֶקְבְּרָה אִישִׁים עֵץ חַיִּים יִמְצְאוּ / יִחְיוּ לְעוֹלָם לֹא יִרְאוּ הַשָּׁחַת

תִּלָאֶה יְחִידָתִי אַף־מִנִּי נָדֲדָה / כִּמְעַט בְּלִי תִקְוָה וּבְמַר צוֹרָחַת

“אָן תֵּלְכִי” אֹמַר וַתֹּאמַר “מִפְּנֵי / צָרָה גְבִרְתִּי אָנֹכִי בֹּרָחַת”.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/42054